KIRJALLINEN KYSYMYS E-0836/01

esittäjä(t): Giovanni Pittella (PSE) komissiolle

(22. maaliskuuta 2001)

Aihe: Erillisen yhtiön muodostaminen San Nicolan (Melfi) korjaustöistä vastaavasta laitoksesta

FS-ryhmään (Italian valtion rautatiet) kuuluva Trenitalia-yhtiö on päättänyt ilman Italian kansallisten ja alueellisten työmarkkinaosapuolten suostumusta muodostaa erillisen yhtiön San Nicolan (Melfi) korjaustöistä vastaavasta laitoksesta, jossa korjataan matalatehoisia dieselmoottoreita ja vaihtovetureita ja jonka infrastruktuuri on uusimpien ja teknisesti edistyksellisimpien rautateiden liikkuvan kaluston tekniikkaa valmistavien yksiköiden joukossa.

Joitakin toimeksiantoja siirretään nyt Riminissä sijaitsevaan korjaamoon, kun taas muut toimeksiannot seisautetaan lukuisissa Trenitalian asiakkaille kuuluvissa tehtaissa.

Kyseinen tehdas saattoi olla peräti ainoa, joka noudatti rakentavasti kaikkia Euroopan yhteisön säännöksiä, myös ympäristönsuojelun alalla.

Tehtaan sulkemisen vuoksi alueella menetettiin 200 työpaikkaa, ja lisäksi siitä aiheutui huomattavaa vahinkoa jo ennestäänkin laajasta työttömyydestä kärsivän alueen taloudelle.

Vaikuttaa myös siltä, että mikään yksityinen yritys ei kykene korjaamaan tällaisia moottoreita yhtä halvalla ja samalla laatutakuulla kuin Melfin tehdas.

Voisiko komissio ilmoittaa, mihin toimiin se aikoo ryhtyä yhteistyössä Italian hallituksen kanssa edesauttaakseen myönteisen ratkaisun löytämistä tähän asiaan?

Anna Diamantopouloun komission puolesta antama vastaus

(5. heinäkuuta 2001)

Komissio pitää yritysten uudelleenjärjestelyjen sosiaalisia seurauksia merkittävinä.

Työntekijöiden suojelua yrityksen uudelleenjärjestelyn yhteydessä käsittelevän voimassa olevan yhteisön lainsäädännön osalta mainittakoon, että useita työlakia ja työmarkkinasuhteita koskevia direktiivejä on saatettu osaksi kansallista lainsäädäntöä ja niitä on noudatettava. Erityisesti mainittakoon työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annettu neuvoston direktiivi 98/59/EY(1) ja työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14. helmikuuta 1977 annettu neuvoston direktiivi 77/187/ETY(2), jota muutettiin 29. kesäkuuta 1998 neuvoston direktiivillä 98/50/EY(3).

Koska mainitut direktiivit on siirretty osaksi kansallista lainsäädäntöä, päätös siitä, onko FS-ryhmään kuuluvan Trenitalia-yhtiön tapauksessa tapahtunut rikkomuksia, kuuluu kansallisille hallinto- tai oikeusviranomaisille.

Komissio on toistuvasti korostanut tarvetta varmistaa, että yrityksen uudelleenjärjestelyssä menetellään sosiaalisesti hyväksyttävällä tavalla. Se on painottanut, että on kiireellisesti vahvistettava työntekijöiden oikeuksia saada tietoa ja tulla kuulluiksi erityisesti nyt, kun lähes päivittäin tapahtuu lukuisia uudelleenjärjestelyjä, sulautumisia ja haltuunottoja.

Tämä oli komission keskeinen huolenaihe sen valmistellessa ehdotusta(4) neuvoston direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä; ministerineuvosto pääsi poliittiseen yhteisymmärrykseen yhteisestä kannasta 11. kesäkuuta 2001. Direktiivin tarkoituksena on parantaa yksittäisten yhtiöiden palkkaamien työntekijöiden oikeuksia saada tietoa ja tulla kuulluiksi ja täyttää aukkoja työntekijöille tiedottamista ja kuulemista koskevassa sekä kansallisessa että yhteisön lainsäädännössä. Direktiiviä on pidettävä yhteisötason konkreettisena vastauksena Euroopan kansalaisten tuntemaan huoleen, jonka taustalla ovat yritysten uudelleenjärjestelyjä, sulautumia ja haltuunottoja sisältävien laajojen operaatioiden toistuvat aallot ja niihin yleisesti liittyvät työpaikkojen menetykset.

Kun neuvosto ja parlamentti ovat hyväksyneet direktiivin ja kun se on pantu täytäntöön jäsenvaltioissa, sillä taataan työntekijöille yli 50 työntekijän yrityksissä (vaikka ne olisivatkin monikansallisen yhtymän tytäryhtiöitä) joukko perusoikeuksia: oikeus saada tietoa yrityksen nykyisen ja tulevan toiminnan kehityksestä, yhtiön taloudellisesta ja rahoitustilanteesta, oikeus saada tietoa ja tulla kuulluiksi työvoima-asioissa ja silloin, kun päätökset todennäköisesti johtavat merkittäviin muutoksiin työn organisoinnissa, sekä oikeus saada tietää, kuinka yritys aikoo hoitaa sellaiset muutokset.

Sosiaalisessa toimintaohjelmassaan(5) komissio ehdotti, että Dublinin säätiön yhteyteen perustettaisiin elinkeinoelämän muutosten seurantakeskus. Tukholmassa maaliskuussa 2001 kokoontunut Eurooppa-neuvosto kannatti ehdotusta ja totesi, että tällainen seurantakeskus pitäisi perustaa mahdollisimman nopeasti.

Komissio aikoo myös julkaista heinäkuussa 2001 vihreän kirjan yritysten sosiaalisesta vastuusta. Siinä korostetaan, että sosiaalisesti vastuullinen uudelleenjärjestely tarkoittaa kaikkien muutosten ja päätösten vaikutuspiiriin kuuluvien sidosryhmien etujen ja huolenaiheiden tasapainottamista.

Euroopan on kohdattava työmarkkinoiden uudelleenjärjestely joka voi osaltaan edistää kilpailukykyä ja talouskasvua ja sen sosiaaliset seuraukset yhdistämällä innovaatio ja sosiaalinen koheesio sekä parantamalla muutoksenhallintakykyään.

Komissio omaksuu edellä esitetyn kattavan lähestymistavan parantamalla kykyä ennakoida ja hallita muutosta Dublinin seurantakeskuksen avulla, luomalla lakisääteisiä välineitä takaamaan työntekijöiden asianmukaisen suojelun työmarkkinoiden uudelleenjärjestelyissä ja kehittämällä yritysten sosiaalista vastuuta.

(1) EYVL L 225, 12.8.1998.

(2) EYVL L 61, 5.3.1977.

(3) EYVL L 201, 17.7.1998.

(4) EYVL C 2, 5.1.1999.

(5) KOM(2000) 379 lopullinen.